Prefecţii din România au primit de la secretarul de stat din MAI Gheorghe Sorescu un document prin care sunt anunţaţi că nu au voie să comunice informaţii despre pacienţii confirmaţi cu noul coronavirus.

„Începând cu data de 21.03.2020, nu veţi mai comunica niciun fel de informaţii referitoare la:

- numărul de teste COVID-19 efectuate

- numărul de persoane depistate pozitiv în urma testelor efectuate

- starea de sănătate a pacienţilor depistaţi pozitiv cu COVID-19”, se arată în document.

În cazul în care totuşi sunt întrebaţi ceva, prefecţii trebuie să precizeze că toate informaţiile sunt transmise doar de Grupul de Comunicare Strategică.

Prefecţii au voie să informeze doar despre măsurile luate pentru a preveni răspândirea coronavirusului, despre amenajarea unor locuri de carantină fără a indica adresa sau despre măsurile de ordine publică. Măsurile sunt valabile şi pentru prefectul Capitalei.

Reporter: Tatiana Paşcovschi